18. oktobar, 2012

Norveški komitet za Nobelovu nagradu za mir

Protesno pismo zbog dodjele Nobelove nagrade za mir Evropskoj uniji

Dodjela najvišeg priznanja za svijetski mir, Nobelove nagrade za mir, Evropskoj uniji {EU}, predstavlja direktnu uvredu za žrtve genocida u Srebrenici i Bosni i Hercegovini {BiH}, ali i za sve žrtve svih zločina u svijetu. EU ne samo da nije spriječila već je mirno posmatrala najgore zločine poslije Drugog svijetskog rata, koji su se desili nad drevnim evropskim narodom, Bošnjacima u staroj multikulturnoj, multivjerskoj i multietničkoj državi BiH. Svojom pasivnošću i dopuštanjem zločina agresije i genocida na međunarodno priznatu, suverenu, državu BiH, legalizovanjem rezultata agresije i genocida, umjesto poruke mira i suživota, poruke kažnjavanja idejnih tvoraca i izvršilaca zločina agresije i genocida, EU je poslala poruku isplativosti agresije i genocida i legalizovanja rezulatata zločina. Podsjećamo da je upravo na dan objave Nobelove nagrade za mir otkrivena još jedna masovna grobnica sa 11 bošnjačkih žrtava u blizini grada Vlasenice.

Časna Nobelova nagrada za mir EU bila bi opravdana samo onda ukoliko bi EU ispunila svoj zavjet dat poslije Holokausta, nikad više i nikome više, nema genocida. Na žalost, agresija na BiH i genocid nad njenim građanima jasno govore da je EU pokazila svoj zavjet. U ime žrtava agresije na BiH i genocida nad njenim građanima, IGK, izražava nezadovoljstvo i protestuje protiv odluke o dodjeljivanju Nobelove nagrade za mir, EU. Odluka norveškog Komiteta za Nobelovu nagradu je ne samo teška uvreda za žrtve agresije i genocida u BiH, već i uvreda za mnogobrojne istinske borce za mir u svijetu koji svoje živote posvećuju borbi za svijetski mir, pravdu i zaštitu ljudskih prava i sloboda.

IGK predlaže EU da donira novčani iznos Nobelove nagrade potomcima žrtava genocida u Srebrenici. Žrtve toga genocida su direktna posljedica mirovnih napora EU. „Mirovnjaci“ iz EU koji su djelovali pod okriljem Ujedinjenih nacija {UN}, (također u prošlosti dobitnici Nobelove nagrade za mir) stajali su po strani i dopustili masakar više od 8000 muškaraca i dječaka. To se dogodilo u julu 1995, samo dva mjeseca nakon što je EU proslavila 50 godina "mira" od kraja Drugog svjetskog rata.

IGK očekuje odgovor od EU u skladu sa zahtijevima iz protesnog pisma.

Uz solidarnost sa žrtvama genocida u BiH i svijetu.

Profesor Emir Ramić

Direktor Instituta za istraživanje genocida, Kanada